Versindaba » New Skin for the Old Ceremony
Posts Tagged ‘New Skin for the Old Ceremony’
Andries Bezuidenhout. Rit deur koorsige Hoëveld
Nou ja toe. Ek moes verlede week Ladysmith toe ry, verby Warden, Harrismith, Drakensberge met sneeu regs. Ek luister Radiohead se “Hail to the Thief” kliphard in die huurkar, voel bevoorreg omdat my eie kar se radio nou al vir meer as ŉ jaar stukkend is:
Just cos you feel it doesn’t mean it’s there…
In Ladysmith se Royal Hotel oorgeslaap. Darem tyd gekry vir ŉ paar honderd bladsye uit Titaan voor ek aan die slaap raak. Die volgende oggend weer terug Johannesburg toe gekom. Luister Leonard Cohen, sy plaat “New Skin for the Old Ceremony”:
Die stuk hier onder is my eerste poging om van die dinge langs die pad en in die nuus vas te probeer vat. Dalk ook maar na ek Toast Coetzer se donker boek gelees het. Nog steeds besig met Titaan. Kommentaar baie welkom!
(Winter 2009, naby Harrismith of Piet Retief)
Die Grootrivier is elders groot,
hier’s dit bloot ŉ sloot met gal
wat koud die grond in sypel.
Iemand brand ŉ bondel blare,
rook wat eenbeen regop staan
word deur wind geamputeer
en bloei dan uit die truspieëlraam.
Kaal drom populiere saam
om by are onderaards in te naald,
bloekoms krukke vir die koorsige lug,
mielielande swere wat skurf uitskif.
Deur die township se dampe is sneeu
hospitaallakens smerig op die berg se eelt.
In fondamente smeul kliniek en biblioteek.
Iemand soebat in Frans en Lingala.
Koolstowe, motorbande, brandende plastiek.
Hou hierdie landskap wat agtertoe verdwyn
vir nog ŉ ruk in kwarantyn –
dit het winter onderlede en is siek siek siek.
Tags: Hail to the Thief, Karel Schoeman, Koorsige land, Leonard Cohen, New Skin for the Old Ceremony, Radiohead, Titaan, Toast Coetzer
Posted in Uncategorized | Comments Off on Andries Bezuidenhout. Rit deur koorsige Hoëveld